Violis speel wyl dokters breingewas verwyder | Netwerk24
Om seker te maak haar musikale vermoëns word nie aangetas nie, is 'n vrou gevra om viool te speel tydens 'n breinoperasie om 'n gewas te verwyder.
Dagmar Turner (53), 'n professionele violis, se gewas was gevaarlik naby aan die deel van haar brein wat die delikate bewegings van haar linkerhand beheer; bewegings wat baie belangrik is as 'n mens viool speel.
"Om viool te speel is my passie. Ek speel al sedert ek tien jaar oud is. Die gedagte dat ek daardie vermoë kon verloor, was hartverskeurend," sê Turner in 'n verklaring wat op 18 Februarie uitgereik is.
Dr. Keyoumars Ashkan, 'n neurochirurg, sê in die verklaring hy het al sowat 400 breingewasse verwyder en dit vereis soms dat iemand wakker moet wees om 'n taaltoets te doen.
Daarom het chirurge van die King's College-hospitaal in Londen Turner in die middel van die operasie wakker gemaak en haar laat viool speel sodat hulle seker kon wees haar vermoëns ly nie skade nie.
"Dit is die eerste keer dat ek 'n pasiënt vra om 'n instrument te bespeel," sê Ashkan in die verklaring.
Sowat 90% van die gewas, ook die dele wat moontlik aggressief was, is suksesvol verwyder sonder skade aan Turner se motoriese vaardighede.
Die brein self kan nie pyn voel nie.
Sy is drie dae ná die operasie huis toe.
"Ek hoop om gou terug te wees by die orkes," het Turner gesê. Sy speel in die Isle of Wight-simfonieorkes. – CNN, NPR, USA Today